ŠILALĖS RAJONO SAVIVALDYBĖS

TARYBA

SPRENDIMAS

DĖL TAKSI STOTELIŲ ĮRENGIMO IR NAUDOJIMOSI ŠILALĖS RAJONO SAVIVALDYBĖS TERITORIJOJE TVARKOS APRAŠO PATVIRTINIMO

2020 m. rugsėjo 25 d. Nr. T1-238

Šilalė

Vadovaudamasi Lietuvos Respublikos vietos savivaldos 6 straipsnio 32 dalimi, 16 straipsnio 4 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“, 13 punktu, Šilalės rajono savivaldybės taryba n u s p r e n d ž i a:

1. Patvirtinti Taksi stotelių įrengimo ir naudojimosi Šilalės rajono savivaldybės teritorijoje tvarkos aprašą (pridedama).

2. Paskelbti informaciją apie šį sprendimą vietinėje spaudoje, o visą sprendimą – Šilalės rajono savivaldybės interneto svetainėje www.silale.lt ir Teisės aktų registre.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka per vieną mėnesį nuo šio sprendimo įsigaliojimo dienos Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda).

Savivaldybės meras	Algirdas Meiženis

PATVIRTINTA

Šilalės rajono savivaldybės tarybos

2020 m. rugsėjo 25 d. sprendimu

Nr. T1-238

TAKSI STOTELIŲ ĮRENGIMO IR NAUDOJIMOSI ŠILALĖS RAJONO SAVIVALDYBĖS TERITORIJOJE TVARKOS APRAŠAS

I SKYRIUS

BENDROSIOS NUOSTATOS

1. Taksi stotelių įrengimo ir naudojimosi Šilalės rajono savivaldybės teritorijoje tvarkos aprašas (toliau – Aprašas) nustato taksi stotelių Šilalės rajono savivaldybės teritorijoje įrengimo ir lengvųjų automobilių taksi vežėjų naudojimosi jomis tvarką.

2. Apraše vartojamos sąvokos suprantamos taip, kaip jos apibrėžtos Lietuvos Respublikos kelių transporto kodekse, Kelių eismo taisyklėse, patvirtintose Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“ (toliau – Kelių eismo taisyklės).

II SKYRIUS

TAKSI STOTELIŲ ĮRENGIMAS

3. Taksi stotelių įrengimą organizuoja Šilalės rajono savivaldybės (toliau – Savivaldybės) administracija, atsižvelgdama į jų poreikį. Taksi stoteles prižiūri Savivaldybės administracijos atitinkamos seniūnijos.

4. Stotelės įrengiamos vadovaujantis kelių techniniu reglamentu KTR 1.01:2008 „Automobilių keliai“, patvirtintu Lietuvos Respublikos aplinkos ministro ir Lietuvos Respublikos susisiekimo ministro 2008 m. sausio 9 d. įsakymu Nr. D1-11/3-3 „Dėl Kelių techninio reglamento KTR 1.01:2008 „Automobilių keliai“ patvirtinimo“, ir statybos techniniu reglamentu STR 2.06.04:2014 „Gatvės ir vietinės reikšmės keliai. Bendrieji reikalavimai“, patvirtintu Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl Statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“. Kelio ženklai 549 „Taksi stotelė“ statomi pagal Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, ir Kelio ženklų įrengimo ir vertikaliojo ženklinimo taisyklių, patvirtintų Lietuvos Respublikos susisiekimo ministro 2012 m. sausio 31 d. įsakymu Nr. 3-83 „Dėl Kelio ženklų įrengimo ir vertikaliojo ženklinimo taisyklių patvirtinimo“, reikalavimus, ant ženklo nurodomas stotelės pavadinimas.

5. Taksi vežėjas, pageidaujantis naujos taksi stotelės įrengimo, motyvuotu prašymu kreipiasi į Savivaldybės administraciją, kuri taksi vežėjo prašymą teikia svarstyti Savivaldybės eismo saugumo komisijai (toliau – Komisija). Taksi vežėjo prašymas Komisijoje nagrinėjamas teisės aktų nustatyta tvarka ir terminais.

6. Komisijai pritarus taksi vežėjo prašymui dėl taksi stotelės įrengimo, Savivaldybės administracijos direktorius, vadovaudamasis teisės aktais ir įvertinęs visas aplinkybes, įsakymu įpareigoja Savivaldybės administracijos atitinkamos seniūnijos seniūną pastatyti kelio ženklą Savivaldybei priklausančiame vietinės reikšmės kelyje arba kreipiasi į Lietuvos automobilių kelių direkciją prie Susisiekimo ministerijos dėl Kelio ženklo pastatymo valstybinės reikšmės kelyje.

III SKYRIUS

TAKSI VEŽĖJŲ NAUDOJIMASIS TAKSI STOTELĖMIS

7. Savivaldybės teritorijoje įrengtomis taksi stotelėmis turi teisę naudotis visi taksi vežėjai, turintys teisės aktų nustatyta tvarka išduotą leidimą vežti keleivius taksi.

8. Keleiviai į taksi priimami taksi stotelėse arba ten, kur sustoti nedraudžia Kelių eismo taisyklės. Taksi gali stovėti ir bet kurioje vietoje, jeigu to nedraudžia Kelių eismo taisyklės.

9. Jeigu taksi stotelėje nurodytas galimas stovėti taksi skaičius, taksi stotelėje gali stovėti tiek taksi, kiek nurodyta vietų. Kiti atvykę taksi neturi teisės joje stovėti.

10. Neužimti taksi vežėjai taksi stotelėse sustoja pagal eilę.

11. Taksi vežėjai laukti keleivių privalo sėdėdami prie taksi vairo. Pasirinkti keleivius savo nuožiūra taksi vežėjams draudžiama.

12. Taksi stotelėse keleiviai į taksi priimami eilės tvarka. Naudotis taksi be eilės turi teisę asmenys, nukentėję nelaimingų atsitikimų metu, kuriems reikalinga skubi medicinos pagalba, neįgalieji, turintys akivaizdžių sveikatos sutrikimo požymių, asmenys su mažamečiais vaikais ir nėščios moterys.

13. Taksi vežėjai turi užtikrinti keleivių, vežamų taksi, saugumą ir kultūringą aptarnavimą, užmokestį iš keleivių už suteiktas paslaugas imti pagal taksi vežėjų nustatytus įkainius.

IV SKYRIUS

BAIGIAMOSIOS NUOSTATOS

14. Aprašas yra keičiamas, papildomas ar panaikinamas Savivaldybės tarybos sprendimu.

___________________